גשר מורלה

גשר מורלה (בצרפתית: Viaduc de Morlaix) הוא גשר רכבות דמוי ויאדוקט מאבן שנבנה ב בעיר מורלה  שבחבל ברטאן, צרפת.

הגשר נבנה כדי לאפשר את מעבר קו הרכבת בין תחנת הרכבת מונפרנאס בפריז לעיר ברסט מעל נהר מורלה החוצה את מרכז העיר מורלה.

במהלך מלחמת העולם השנייה היווה הגשר מטרה להפצצת מטוסי בעלות הברית שגרמה לעשרות הרוגים מבין תושבי העיר.

מ-1975 הגשר מוגדר כאתר היסטורי.

 ההיסטוריה של הגשר 
תכנון הגשר החל ב-1860 כחלק מסלילת מסילת הרכבת מפריז מזרחה לברטאן. התוכנית לחצות את מרכז העיר בגשר הוצג במאי אותה שנה בפני מועצת העיר מורלה שדחתה ברוב גדול את התכנון בטענה לפגיעה בזרימת הרוחות המנשבות מכוון הים.

חברת הבנייה החליטה להתעלם מעמדת מועצת העיר וביולי 1861 החלה לבנות את הגשר. הבנייה הסתיימה בנובמבר 1863 כשקטר עבר על הגשר על גבי כרכרה שנגררה על ידי סוסים.

בדצמבר 1863 נמסר הגשר לחברת הרכבות Chemins de fer de l'Ouest (רכבות המערב) ובאפריל 1865, לאחר הנחת המסילה, החלה תנועת הרכבות הסדירה על הגשר.
במקביל לעבודות השלמת הגשר והמסילה הוקמה בצידו המערבי תחנת רכבת . בניגוד לרוב בתי העיר, שנבנו בקרבת הנהר, נבנתה התחנה על גבעה בגובה של 61 מטר מעל מפלס הנהר.

בבניית הגשר נעשה שימוש בכ-66,000 מ"ק אבן גרניט, 20,000 מ"ק חול, 2,500 מ"ק עץ ו-43 טון ברזל. עלות הבנייה של הגשר הייתה כ-2.5 מיליון פרנק צרפתי כשבנוסף הושקעו כ-200,000 פרנק בדרכי גישה.

ב-1891 הונח קו מסילה צר (1,000 מ"מ) ממורלה לעיר Carhaix-Plouguer , 42 ק"מ מדרום מזרח למורלה. כדי להתמודד עם פסים ברוחב שונה הונחה על הגשר מסילה נוספת.

בינואר 1943, במהלך מלחמת העולם השנייה, תקף להק של מטוסי הפצצה של חיל האוויר המלכותי את הגשר במטרה לפגוע בו ולעצור את תנועת הרכבות הגרמניות מערבה. המטוסים הפילו 43 פצצות על הגשר אך רק פצצה אחת פגעה בו והיתר פגעו ברחבי העיר וגרמו למותם של 80 אזרחים ולפצועים רבים. בין ההרוגים היו 39 ילדים ששהו בבית ספר שנפגע. הנזק לגשר הסתכם בהתמוטטות של חלק מאחת הקשתות, נזק שתוקן על ידי הגרמנים תוך זמן קצר.

ב-1975 נכלל הגשר ברשימת האתרים ההיסטוריים של צרפת.

ב-2024 פורסם על תחילתו של פרויקט ניקוי הגשר

 מבנה הגשר 
סכמה של מבנה הגשר והקשתות|ימין|ממוזער|150px
אורך הגשר הוא כ-292 מטר וגובהו, בנקודה הגבוהה ביותר שלו, הוא 62 מטר.

הגשר נשען על 14 קשתות כשחמש מהן, בשני קצותיו של הגשר, נתמכות על האדמה ותשע מהן, במרכז הגשר, נשענות על שורה נוספת של קשתות. המיפתח של 14 הקשתות העליונות הוא 15.5 מטר והמפתח של תשע הקשתות התחתונות הוא 13.47 מטר. עובי עמודי התמיכה בגשר נע בין 19 מטר בבסיס העמודים ל-11 מטר בראש העמודים.

בבסיס העמודים נבנו מעברים המאפשרים להולכי הרגל ללכת לאורך בסיסי הגשר.

 גלריה 

 לקריאה נוספת 
 Godefroy, Roland (1981). "Il y a 120 ans, on posait la première pierre". Ouest-France, éd. Morlaix.
 Godefroy, Roland (1985). "Un chantier mené à un train d'enfer". Ouest-France, éd. Morlaix
 Fénoux, Victor. "Note sur les travaux de construction du grand viaduc de Morlaix". Annales des ponts et chaussées: Partie technique. Mémoires et documents relatifs a l'art des constructions et au service de l'ingénieur (in French)
 Caron, François (1999). Le Patrimoine de la SNCF et des chemins de fer français (2 Tomes) (in French). Paris: Flohic éditions. 
 Grattesat, Guy (1984). Ponts de France (in French). Paris: Presses Ponts et chaussées. 
 Montens, Serge (2001). Les plus beaux ponts de France (in French). Paris: Bonneton. 
 Prade, Marcel (1988). Les ponts monuments historiques (in French). Poitiers: Éditions Brissaud. 

 קישורים חיצוניים 

 תמונות של גשר מורלה, באתר gettyimages.com
 תמונות של גשר מורלה, באתר shutterstock.com
 תמונות של גשר מורלה, באתר structurae.net
 גשר מורלה באתר retro29.fr 
 לציון 150 שנה לגשר, באתר letelegramme.fr, 21 בדצמבר 2013 

 ביאורים 

 הערות שוליים 

קטגוריה:צרפת: גשרים
קטגוריה:ברטאן: מבנים